**Kiili KVH OÜ**

Toompihla 1, Kiili

info@kiilikvh.ee

Teadmiseks: **Kiili vald**

 Nabala tee 2a, Kiili

 info@kiilivald.ee

**Keskkonnaamet**

info@keskkonnaamet.ee

**Konkurentsiamet**

info@konkurentsiamet.ee

 Meie 31.10.2024 nr 3/2450257-1

**Vastus OÜ Kiili KVH 29.10.2024 kirjale nr 4-12/119-2**

AS Tallinna Vesi (**ASTV**) teatas 10.10.2024 kirjaga nr 3/2450257 (**10.10.2024 kiri**) OÜ-le Kiili KVH (**Kiili KVH**), et ASTV ütleb alates 01.11.2024 kell 10.00 üles ASTV ja Kiili KVH vahelise Uuesalu reoveepumpla (**Pumpla**) tasuta kasutamise lepingu ja tagastab nimetatud ajal Pumpla valduse Kiili KVH-le. Kiili KVH vaidles 29.10.2024 kirjas nr 4-12/119-2 (**29.10.2024 kiri**) Pumpla tagastamisele vastu.

ASTV teatab, et:

1. ASTV lükkab tasuta kasutamise lepingu ülesütlemise tähtpäeva ja Pumpla valduse Kiili KVH-le üleandmise edasi 15.11.2024 kell 10.00. ASTV lükkab Pumpla valduse üleandmise edasi selleks, et anda Kiili KVH-le täiendavalt aega Pumpla valduse vastu võtmiseks. See tähendab, et ASTV loobub Pumpla käitamisest hiljemalt 15.11.2024 kell 10.00. Pumpla valduse üleandmise tähtaja pikendamine on ASTV hea tahte väljendus;
2. ASTV jätkab Kiili KVH-le reovee ärajuhtimise ja puhastamise teenuse osutamist ka pärast seda, kui ASTV on tagastanud Pumpla valduse Kiili KVH-le. Pumpla valduse üleminek ning reovee ärajuhtimise ja puhastamise teenuse osutamine ei ole omavahel seotud. Seda näitab fakt, et ASTV osutas Kiili KVH-le Kiili valla reovee ärajuhtimise ja puhastamise teenust ka perioodil 03.06.2016 – 02.07.2019, mil Pumplat käitas Kiili KVH;
3. Kiili KVH käitas Pumplat perioodil 03.06.2016-02.07.2019. Ehk, Kiili KVH on varasemalt Pumplat käitanud rohkem kui kolme aasta jooksul. Järelikult on Kiili KVH-l piisav kogemus ja teadmine, kuidas Pumplat käitada;
4. Pumpla asub Kiili vallas ja on Kiili valla ühiskanalisatsiooni oluline osa (vt Kiili valla ühisveevärgi ja -kanalisatsiooni arendamise kava punktid 4.1.2 ja 5.2.1). Kiili valla vee-ettevõtja on Kiili KVH (vt Kiili Vallavolikogu 16.10.2007 otsus nr 64). Järelikult on Kiili KVH kui Kiili valla vee-ettevõtja kohustus tagada Kiili valla ühiskanalisatsiooni toimimine, sh Pumpla käitamine. ASTV ei ole Kiili valla vee-ettevõtja ja ASTV-l puudub kohustus Pumplat käitada;
5. Pumpla käitamisega kaasnevad kulud (hooldamine, elekter ja valve). Kuni Pumplat käitab ASTV, kannab Pumpla käitamise kulud ASTV, s.o ASTV Tallinna, Maardu ja Saue kliendid. Pumpla on Kiili valla ühiskanalisatsiooni osa ja sel põhjusel vajalik Kiili KVH Kiili valla klientidele, mitte ASTV Tallinna, Maardu ja Saue klientidele. Järelikult peavad Pumpla käitamise kulud kandma Kiili valla kliendid, s.o Kiili valla veeteenuse tarbijad (vt veeseaduse § 29). Ka see kinnitab järeldust, et Pumplat peab käitama just Kiili KVH;
6. Pumpla kaudu toimub ka teatud osa Rae valla reovee juhtimine ASTV ühiskanalisatsiooni. ASTV võtab Rae valla reovee vastu ja puhastab selle sõltumata sellest, milline isik on Pumpla käitaja. Kuna Pumpla asub Kiili vallas, kus vee-ettevõtjaks on Kiili KVH, siis peab Pumplat käitama Kiili KVH. ASTV ei ole Kiili vallas vee-ettevõtja ja ASTV-l puudub kohustus Pumplat käitada;
7. ASTV ei ole Pumpla omanik. Kuigi 31.05.2005 kokkuleppe nr 7-3399 järgi pidi ASTV saama Pumpla omanikuks, ei ole Esmar Ehitus OÜ ega Esmar Vesi OÜ Pumpla omandit ASTV-le üle andnud. Esmar Ehitus OÜ väitel ei ole ta andnud Pumpla omandit ASTV-le põhjusel, et Kiili vald ja/või Kiili KVH ei ole Esmar Ehitus OÜ-le hüvitanud kokkuleppe nr 7-3399 alusel Esmar Ehitus OÜ kantud Kiili valla ühisveevärgi ja -kanalisatsiooni ehitamise kulusid. Rõhutame, et 31.05.2005 kokkuleppe järgi ei pidanud ASTV kandma mingeid kulutusi seoses Kiili valla ühisveevärgi ja -kanalisatsiooni ehitistega, sh Pumpla ehitamise või omandamisega.. Vastavad kulud pidid kandma Kiili vald või Kiili KVH. 31.05.2005 kokkulepe nr 7-3399 ei ole kehtiv ja sellest ei tulene praegu õigusi ega kohustusi;
8. ASTV teatas juba Pumpla valduse Kiili KVH-lt vastuvõtmisel, et tegemist on ajutise lahendusega ja et ASTV jätab endale õiguse Pumpla valduse tagasi anda. ASTV on alates 2019. aasta juulist, s.o Pumpla valduse vastuvõtmisest otsinud Kiili vallalt ja Kiili KVH-lt lahendusi Pumpla omandi või kasutusõiguse osas. Üheks lahenduseks on olnud Pumpla suhtes sundvalduse seadmine. Kiili vald on keeldunud sundvalduse seadmisest. ASTV on pidanud vastama Esmar Vesi OÜ nõuetele hüvitada Pumpla ehituskulud. Veel 24.04.2024 ASTV-s toimunud kohtumisel teavitas ASTV Kiili valda ja Kiili KVH-d vajadusest lahendada Pumpla omandi ja valduse küsimus. Probleem on jäänud lahendamata. Viimase poole aasta jooksul on ASTV-le jäänud mulje, et ASTV on jäänud Pumpla probleemi lahendamisel üksinda;
9. 24.07.2024 pakkus ASTV Pumpla valdust Kiili vallale alates 30.09.2024 (vt ASTV 24.07.2024 kiri nr 6/2435851). Kiili vald vastas ASTV 24.07.2024 ettepanekule alles 20.09.2024 kirjaga nr 9-9.2/1693-1, s.o loetud päevad enne 30.09.2024. 10.10.2024 pakkus ASTV Pumpla valdust Kiili KVH-le alates 01.11.2024 (vt 10.10.2024 kiri). Kiili KVH vastas ASTV 10.10.2024 ettepanekule alles 28.10.2024 (vt 28.10.2024 kiri), s.o loetud päevad enne 01.11.2024. ASTV-le jääb ebaselgeks, miks Kiili vald ja Kiili KVH vastavad Pumpla üleandmise ettepanekutele alles nö viimasel minutil.

Vastuseks 29.10.2024 kirja väidetele teatame järgmist:

1. Kiili KVH 17.05.2019 kirjas nr 5-5/3-4 p-s 17 sisaldub ühemõtteline ettepanek Uuesalu reoveepumpla ASTV kasutusse andmiseks. Tsiteerime: *„17. Seni kuni omandiküsimus ei ole lahendatud on Kiili KVH hinnangul asja lahendamiseks kaks võimalust.* ***Esiteks****, TV võtab üle Ülepumpla faktilise halduse ja sellega seotud kulud, mis on õigus arvestada nii Elvesole kui KVH-le müüdava teenuse hinna sisse.* ***Teiseks,*** *kuni omandiküsimuse lahendamiseni hooldab Kiili KVH Ülepumplat ja TV tasub selle ees Kiili KVH-le viimase poolt faktiliselt tehtud kulutuste ulatuses.“* Sellepärast on ebaõige 29.10.2024 kirja väide, et Kiili KVH 17.05.2019 kirjast ei ole võimalik leida ühtegi otsest ega kaudset tahteavaldust. Seejuures on alusetu siduda Pumpla kasutusse andmise õigus pumpla omandi ja käsutamisõigusega (s.o Pumpla õigusliku staatusega). Kiili KVH ei pea Pumpla kasutusse andmiseks olema Pumpla omanik.
2. ASTV 02.07.2019 kirjas nr 17/1881579-10 selgesõnaliselt kirjas – nagu Kiili KVH ise välja toob – on ASTV pakkumus võtta üle Pumpla valdus ja seda edaspidi opereerida. Kordame, et Kiili KVH ei pea Pumpla kasutusse andmiseks olema Pumpla omanik. Pumpla kasutusse andmine ei ole Pumpla käsutamine, mis üldiselt eeldab asja omanikuks olemist. See, millised õigussuhted on Kiili KVH ja Pumpla omaniku vahel, ei oma tähendust Kiili KVH ja ASTV vahelises suhtes. Kiili KVH ei ole esitanud ühtki õiguslikku alust, millele tuginedes tuleks vastupidisele järeldusele jõuda.
3. Kiili KVH mõistab ASTV 02.07.2019 kirja nr 17/1881579-10 olemust vääralt. Viidatud kirja tuleb tõlgendada kooskõlas Kiili KVH 17.05.2019 kirjaga nr 5-5/3-4, mille p-s 17 tegi Kiili KVH ettepaneku anda Pumpla ASTV kasutusse, mille ASTV omakorda aktsepteeris 02.07.2019. Teisalt, isegi kui 17.05.2019 kirja pakkumuseks pidada ei saa, on Pumpla kasutusse võtmise pakkumus tehtud ASTV 02.07.2019 kirjas. Mõlemat kirja tuleb täiendavalt tõlgendada faktilises kontekstis, mis on avatud ASTV 10.10.2024 kirjas nr 3/2450257.
4. Kiili KVH jätab põhjendamatult eristamata Pumpla kasutamise aluseks oleva õigussuhte ja ASTV poolt Kiili KVH-le reovee ärajuhtimise ja puhastamise teenuse osutamise. ASTV poolt nimetatud teenuse osutamiseks ei pea Pumpla olema ASTV omandis ega vahetul käitamisel. Kiili KVH ei ole 31.05.2005 kokkuleppest nr 7-3399 välja toonud ühtki konkreetset punkti, millest *tulenevalt „ASTV on kõnealust pumplat vallanud ja opereerinud“*. Veel enam, vaatamata ASTV 10.10.2024 kirjas nr 3/2450257 esitatud seisukohtadele, ei ole Kiili KVH jätkuvalt välja toonud õiguslikku alust, millest tulenevalt on ASTV justkui kohustus Pumplat vallata ja kasutada kokkuleppe nr 7-3399 alusel. Täiendavalt, kokkuleppe nr 7-3399 kehtivus lõppes 31.12.2019. Järelikult ei saa praegu ASTV-l olla kokkuleppest nr 7-3399 tulenevalt kohustust Pumpla käitamiseks.
5. ASTV ei nõustu, et tema ja Kiili KVH vahel puudub Pumpla tasuta kasutamise leping. Selle lepingu alusel andis Kiili KVH Pumpla valduse ASTV-le üle. ASTV osutab ka edaspidi Kiili KVH-le reovee ärajuhtimise ja puhastamise teenust, ent kui seda takistab Pumpla (nt Kiili KVH poolt vajaliku käitamata jätmise tõttu), on Kiili KVH vastuvõtuviivituses VÕS § 119 lg 1 mõttes ja ASTV ei ole rikkumises (vt VÕS § 119 lg 2).
6. ASTV ei ole pöördunud ÖM BYGG OÜ (pankrotis) pankrotihaldur Maire Arm’i poole kokkuleppest nr 7-3399 tuleneva rajatise ASTV-le üleandmise nõude täitmiseks. Kokkuleppel nr 7-3399 oli neli poolt: Kiili vald, Kiili KVH, ASTV ja Esmar Ehitus OÜ (praegune ÖM BYGG OÜ (pankrotis)). Kokkuleppe kehtivus lõppes 31.12.2015. Kiili vald, Kiili KVH ja ASTV pikendasid kokkuleppe nr 7-3399 kehtivust kuni 31.12.2019. Pärast seda ei ole kokkuleppe nr 7-3399 kehtivust pikendatud. Seetõttu, kuna kokkulepe nr 7-3399 ei kehti, siis ASTV ei näe põhjust pöörduda ÖM BYGG OÜ (pankrotis) pankrotihaldur Maire Arm’i poole kokkuleppest tuleneva nõudega.
7. Kokkuvõtlikult Kiili KVH 29.10.2024 kirja p-le 6 selgitame, et ASTV jätkab Kiili KVH-le reovee ärajuhtimise ja puhastamise teenuse osutamist, kuid lõpetab Pumpla kasutamise oma 10.10.2024 kirjas nr 3/2450257 kirjeldatud viisil 15.11.2024 kell 09:59.

**Arvestades eeltoodut ja asjaolu, et (i) ASTV ja Kiili KVH vahelisi suhteid Pumpla valdamise ja kasutamise küsimuses ei reguleeri 31.05.2005 kokkulepe nr 7-3399, vaid (ii) Kiili KVH on Pumpla ASTV-le andnud tasuta kasutada; (iii) ASTV on tasuta kasutamise lepingu 10.10.2024 korraliselt üles öelnud ja ülesütlemise tähtaega käesoleva kirjaga pikendanud, palume Kiili KVH-l võtta Pumpla valdus vastu hiljemalt 15.11.2024 kell 09:59, s.o taastada 01.07.2019 olukord.**

Lugupidamisega

*/allkirjastatud digitaalselt/*

Aleksandr Timofejev

juhatuse esimees